《琴曲歌辞。三峡流泉歌》
唐代·李季兰

妾家本住巫山云，巫山流水常自闻。玉琴弹出转寥夐，

直似当时梦中听。三峡流泉几千里，一时流入深闺里。

巨石奔崖指下生，飞波走浪弦中起。初疑喷涌含雷风，

又似呜咽流不通。回湍曲濑势将尽，时复滴沥平沙中。

忆昔阮公为此曲，能使仲容听不足。一弹既罢复一弹，

愿似流泉镇相续。

作者简介：李季兰（713年-784年）原名李冶，字季兰，乌程（今浙江湖州吴兴）人。唐代女诗人、女道士。生于唐玄宗开元初年，幼时住在四川三峡。